Kniediep in die gemors - Environment - Windhoek Express
Saturday, April 20th, 2019 20:59:54
Inwoners van die Hakahana informele nedersetting in die hoofstad is moeg dat versoeke aan die Windhoekse stadsraad om rommel te verwyder, op dowe ore val. Foto Nampa
Yolanda Nel - Inwoners van die Hakahana informele nedersetting in die hoofstad is moeg dat versoeke aan die Windhoekse stadsraad om rommel te verwyder, op dowe ore val.
Inwoners kla dat hulle al die afgelope drie jaar by die munisipaliteit kla omdat vullis nie op 'n gereelde basis verwyder word nie, maar dat daar sedert Oktober verlede jaar geen vullis verwyderingsdiens is nie.
Harold Akwenye, bestuurder vir korporatiewe kommunikasie, bemarking en openbare deelname by die stadsraad, het erken dat vullis lanklaas in die nedersetting verwyder is, hoewel hy sê die laaste verwyderingsdatum in November was en nie in Oktober nie.
'n Inwoner van die gebied, Elifas Swartbooi, het in 'n onderhoud met Nampa gesê dat hulle die munisipaliteit kan bel en sê hulle moet die vullis kom haal, maar dan moet hulle hoor daar is nie nou 'n trok beskikbaar nie. In reaksie het Akwenya gesê dat die onophoud as gevolg is van herstelwerk aan die vullisverwyderingslorrie wat die vullishouers moet verwyer. “Die trok is nou herstel en is operasioneel,” sê hy.
Die bevolking in Haka-hana groei ook teen 'n geweldige tempo en die stadsraad kan nie met die huidige hulpbronne voorbly met die instroming van vullis nie. “Die bestuur is besig om strategieë te ontwikkel wat kan bydra tot die dienslewering in Hakahana en alle ander noordwestelike gebiede,” sê hy.
Akwenya verduidelik dat die trok nie net vir Hakahana bestem is nie. “Drie jaar gelede is daar een keer 'n maand vullis verwyder, maar teen die huidige groei van inwoners, is die vereiste dat daar daagliks vullis hier verwyder word,” het hy verduidelik.
Benewens 'n gebrek aan vullisverwyderingsdienste, is nog 'n probleem 'n tekort aan toilette in die gebied en word inwoners genoop om die ashoop as 'n ontlastingsarea te gebruik. Tog voer Akwenya aan dat daar wel toilette in noord-westelike nedersettings opgerig is. “Van hierdie toilette is deur die gemeenskap gevandaliseer, terwyl toiletpotte, deure en pype gesteel is,” sê hy. Die begroting van die huidige finansiële jaar is gebruik om die toilette te installeer.